Leif Lahn Jensen (S), 2010-05-18:
Det, jeg hører ordføreren sige, er, at prisen, der er steget med 500 kr., ikke har nogen betydning for, at nogle vælger musikskolen fra.
Det er ikke sikkert, ordføreren synes, at 500 kr. er mange penge, men jeg ved, at nogle børnefamilier, som måske har to eller tre børn, der alle sammen gerne vil gå på musikskole, mener, at 500 kr. er et problem.
Det kan også være lige nøjagtig her, talenterne er.
Men det er o.k., det fornemmer jeg er svaret.
Så hørte jeg også ordføreren sige, at det her område har fået et løft.
Det vil sige, at ordføreren mener, at når statstilskuddet er faldet med 10 mio. kr. siden 2001, er det et løft.
Tak for det.
Og tak til alle for en rigtig god debat, og tak til de partier, der har støttet vores forslag her.
Det er jo en utrolig vigtig debat, og det kunne jeg også høre på alle, da vi jo mener, at det betyder meget for den fremtidige musikkultur og for os alle, at vi selvfølgelig har nogle velfungerende musikskoler.
Det skal være nogle velfungerende musikskoler, som kan give alle børn og unge en oplevelse gennem musikken, og det gælder selvfølgelig både for talenter og også for alle andre, som måske ikke har det helt store talent, men som bare vil udforske det her område og bruge det til at udvikle sig.
Musikskolerne er jo gode til at opdage og stimulere talenterne og dermed også sikre den musikalske fødekæde, som er så vigtig for et land som vores.
Det pudsige ved et talent er jo, at et talent er fuldstændig uafhængigt af husstandsindkomst og også fuldstændig uafhængigt af, om familien er velfungerende eller ej.
Har man et talent, ja, så har man et talent.
Derfor mener jeg ikke, at musikskolerne kun er en kommunal opgave, men bestemt også et nationalt ansvar.
Vi ved jo også via erfaringer herhjemme og i udlandet, at de, der er kreative i fritiden, generelt også klarer sig rigtig godt i skolen og også godt i uddannelserne.
Det, at de unge er kreative, det, at de hele tiden ser nye muligheder, er vigtigt for os i fremtiden og også vigtigt for os, når de skal ud i erhvervslivet.
Det har jeg faktisk også hørt de fleste sige i dag, og der er stor enighed om det.
Hvis jeg skal komme lidt ind på det, som jeg har hørt folk sige, hørte jeg også ministeren sige, at nu er der jo økonomiske problemer, så nu kan vi ikke gøre det her
Ja, men der har jo ikke været økonomiske problemer helt fra 2001, hvor regeringen kom til, og hvorfor har man så ikke gjort det noget før?
I det svar fra den tidligere minister, fru Carina Christensen, fra marts 2009, som jeg refererede til tidligere, så jeg, at man ville omprioritere.
Det vil sige, at man tog penge fra området her og gav til noget andet, og det var jo også i en tid, hvor der ikke var den samme krise.
Jeg hørte også Venstres ordfører sige, at der jo er rig lejlighed for kommunerne til bare at gøre det, og derfor hører jeg igen Venstre lægge ansvaret ud til kommunerne og sige, at det vil man ikke have noget med at gøre.
Dansk Folkeparti vil jo gerne det hele, men man vil ikke være med til at finde pengene.
Dansk Folkeparti sagde, at Socialdemokratiet ikke er med i finansloven.
Det er Dansk Folkeparti jo igen og igen, så vi er mange, der er utrolig spændt på, om Dansk Folkeparti så finder pengene, for det har de jo muligheden for.
Vi hørte jo også, at ministeren stod her og gav en ret stor teknisk gennemgang af refusionsreglerne.
Men kan man ikke bare sige det endnu mere firkantet, at der under denne regering har været en kedelig tendens til, at kommunerne har manglet penge?
Vi har stillet utallige spørgsmål, godt nok til den tidligere minister.
Som jeg ser det, er der sket det, at forældrebetalingen gennem de sidste 4 år gennemsnitligt er steget med 500 kr., at statstilskuddet til musikskolerne er faldet med 10 mio. kr. siden 2001, at elevantallet siden 2004 er faldet med 14.000, og at der siden 2001 er blevet 132 færre musikskoler.
Oven i det har regeringen i finansloven for 2010 kalkuleret med 100.000 musikskoleelever og ikke de faktuelle 113.000 elever, vi har nu, og som jeg læser det direkte, ønsker regeringen altså 13.000 færre elever.
For mig viser det, at regeringen med støtte fra Dansk Folkeparti ikke vil musikskolerne, at man simpelt hen prioriterer anderledes.
Man kan kalde det opprioritering, omprioritering, nedprioritering, og nogle kalder det sågar heroppefra et løft.
Det vil jeg ikke kalde det, jeg vil kalde det en nedprioritering, og det er netop derfor, vi har fremsat forslaget her.
Det er netop, fordi vi vil det anderledes.
Vi har sagt, at de næste 3 år vil vi give 8 mio. kr., og ja, de er på vores finanslovforslag, så de er finansierede.
Så siger man: Jamen I vil øge med 25 pct., og uha, det er rigtig mange penge.
I forslaget har vi valgt at sige, at på sigt vil vi øge med 25 pct., og hvad er der galt i, at man som politiker og som parti har en vision på det her område?
Vi har en vision på området her, vi vil noget for området, og det er åbenbart noget, som regeringen og dens støttepartier ikke vil.